Adolfo Gacio

Adolfo Gacio Vázquez, nado en Boqueixón o 5 de xullo de 1954, é un profesor e político galego do PPdeG. Foi alcalde de Boqueixón dende 1991 ata 2012.

 Traxectoria 
Adolfo Gacio Vázquez é fillo de Manuel Gacio, profesor en Lestedo e de Ana Vázquez, ambos falecidos.

Estudou Maxisterio na Universidade de Santiago de Compostela. Tamén é diplomado en Xeografía e Historia, e Pedagoxía. Foi Profesor de Educación Secundaria en excedencia dende 1989 ata o 2014, ano no que volveu á docencia. Foi concelleiro e tenente de alcalde do concello de Boqueixón entre 1983 e 1991, baixo o mandato de Secundino Torres Vázquez, primeiro por unha candidatura independente e logo pola CPG. Nas eleccións municipais de 1991 encabezou a candidatura do PPdeG e foi elixido alcalde con maioría absoluta, continuando no cargo nas sucesivas eleccións durante os 21 anos seguintes, sempre con maioría absoluta. Nas últimas eleccións ás que se presentou acadou 9 concelleiros de 11 posibles. Traballou na Consellería de Agricultura, foi asesor da Consellería de Sanidade, vicepresidente executivo da FEGAMP sendo a principal organización na que traballaba a chamada xoves Agricultores. Tamén foi o Portavoz do Partido Popular na Deputación da Coruña (2007-2011) na Coruña onde viviu durante 14 anos. Nese período combinou o traballo na Alcaldía co traballo na Deputación.

Foi durante moitos anos a man dereita de José Manuel Romay Beccaría e o principal instrutor de Ovidio Rodeiro Tato, o seu sucesor na alcaldía de Boqueixón. Durante un período na etapa de alcalde a oposición estivo liderada por Juan Viaño Rey (PSdeG), actual reitor da Universidade de Santiago de Compostela.

En agosto de 2012 Gacio sinalou que deixaría a alcaldía tras 21 anos de alcalde e que ocuparía un posto diplomáticoAdolfo Gacio espera cargo diplomático en Venezuela para dimitir , El Correo Gallego, 19/9/12., que sería unha secretaría na Embaixada de España en Venezuela. En setembro de 2012 foi detido, acusado de tráfico de influencias no marco da Operación PokémonDetidos os alcaldes de Ourense e Boqueixón por suposto tráfico de influencias, artigo en Praza Pública, 20 de setembro de 2012.. Quedou en liberdade baixo fianza de 10 000 € pero viuse obrigado a dimitir como alcalde o 24 de setembroDimite Adolfo Gacio, alcalde de Boqueixón, La Voz de Galicia, 24/9/2012.. Volvendo nese momento á praza de docente. Trala dimisión de Gacio, os alcaldes de Boqueixón polo Partido Popular duraron moi pouco no cargo por diferentes circunstancias.

A súa presenza na deputación e na alcaldía fixo que acadase unha grande influencia no Partido Popular da Provincia da Coruña que finalmente se viu truncada coa súa imputación. Isto denótase en que Gacio foi un dos nomes que soaron con máis forza para substituír no 2008 a Juan Juncal como Presidente do PPdG da Coruña (cargo que acadaría finalmente Carlos Negreira); e para ser en 2011 o Presidente da Deputación da Coruña (cargo que ocuparía Diego Calvo).

 Labor político 
No seu labor político cabe destacar a exaltación do Pico Sacro como un dos sendeiros do Camiño de Santiago que vai pola Vía da Prata. Tratou tamén de recompilar toda a historia deste pico, dende o que reinou a Raíña Lupa, tal e como conta a lenda. De feito os lemas das campañas electorais sempre foron encamiñados a resaltar a beleza de Boqueixón como "Boqueixón A Paisaxe" e "Orgullosos de Boqueixón"

Segundo Gacio un dos logros máis importantes que acadou foi o de conseguir levar o abastecemento de auga a case todas as vivendas do concello, recoñecendo coas súas propias palabras no ano 2011 que estaba case no 99%, sendo 145 quilómetros de tubaxe. Este logro viuse reflectido co feito de que o concello de Boqueixón abastece de auga potable ao Aeroporto da Lavacolla (pertencente a Santiago), levando ao cabo un acordo co concello de Santiago que supuxo un beneficio económico.

Durante o seu mandato fomentouse en gran medida a festa da filloa de Lestedo, que se declarou Festa de Interese Turístico de Galicia. Gacio tamén tratou de manter viva a Feira de Lestedo que se celebra cada dous domingos na localidade de Boqueixón.

Ademais en materia de xuventude deuse prioridade aos programas de intercambio xuvenil, cos cales os rapaces de Boqueixón gozaron da oportunidade de viaxar ao estranxeiro e coñecer outras culturas.

Cabe subliñar tamén o seu compromiso pola igualdade social, destacando o programa de prevención da violencia de xénero, que se promoveu dende o concello.

Gacio gozou da simpatía dos emigrantes boqueixonenses en Buenos Aires e Montevideo, organizando diversos actos en ditas cidades.

Por outra parte Gacio mostrouse partidario da unión de concellos co obxectivo de reducir gastos nas administracións tendo en conta que entón en Galicia había 313 concellos. Con esta idea na mente promoveu o "Consorcio de Servizos Locais Val do Ulla" integrado polos municipios de Vedra, Touro e Boqueixón.

 Notas 

 Véxase tamén 
 Outros artigos 
 Eleccións municipais en Boqueixón

 Ligazóns externas 
 Entrevista do ano 2011. Gacio: "De 105 lugares só quedan catorce sen saneamiento"
 "Seguiremos cos programas de intercambio xuvenil"  El Correo Gallego.

Categoría:Alcaldes de Boqueixón
Categoría:Alcaldes de Galicia polo PPdeG
Categoría:Alcaldes de Galicia durante a democracia
Categoría:Nados en Boqueixón
Categoría:Nados en 1954
Categoría:Personalidades de Galicia sen imaxes
Categoría:Alumnos da Universidade de Santiago de Compostela